LidanRubinov/Halacha-QA huggingface dataset:
שאלה: חילול נטע רבעי: שתלתי עצי פרי בגינה בתחילת חודש אלול תשס"ה. האם הפירות הקיימים היום בעץ צריכים חילול, כי יתכן שחנטו בשנת תשס"ח, ומה דין הפירות הקיימים היום בעץ? אציין שרכשתי את העצים גדולים בעציץ פלסטיק עם חורים.
תשובה: אם הנטיעה הייתה עד ר"ח אלול תשס"ה אזי הפירות שחנטו בשנת ס"ח, הם נטע רבעי, וצריך לפדותם למרות שהם גם קדושים בקדושת שביעית. אלא שמאידך יתכן שהפירות הם בני יותר מ-4 שנים שהרי כנאמר היו בעציץ פלסטיק עם חורים, ואז יתכן שמניין שנות ערלה מתחיל קודם לכן, וא"כ הם כבר מעבר לנטע רבעי, והרי הם פירות שביעית לכל דבר, אבל אין בהם נטע רבעי. ועל כן אין לברך על חילול נטע רבעי. אם הנטיעה הייתה אחר ר"ח אלול תשס"ה, ואין ידוע כיצד עמד העציץ במשתלה, א"כ יתכן שהוא היה לא מחובר, וכעת הוא ניטע מחדש, ומכיוון שנשתל לאחר ר"ח אלול תשס"ה, א"כ אין לו שלשים יום, ואין שנת תשס"ה עולה לו למנין, ורק הפירות שיחנטו אחר תשס"ט הם יהיו נטע רבעי. על כן עליך לברר מתי שתלת, וכיצד היה העץ קודם השתילה בהיותו במשתלה. בברכת התורה והארץ הרב יהודה הלוי עמיחי
שאלה: שליח ציבור שאשתו אינה מכסה את ראשה: הרב ענה על שאלה בנושא "שליח ציבור שאשתו אינה מכסה את ראשה" ואני מעוניין לדעת, האם שליח ציבור, שאשתו החליטה להוריד את כיסוי הראש ללא הסכמתו וללא היתר מרב פוסק כלשהו, יכול להמשיך במלאכת הקודש כשליח ציבור או להימנע? יש לציין שבבית הכנסת, בו הוא משמש כשליח ציבור, יש ציבור שמעט נשים של המתפללים מכסות את ראשן המבוגרות שבניהם. כמו כן, השליח ציבור מקובל על הציבור כולו, מה גם שהגבאי והוועד לא מוכנים לשמוע שהוא לא יהיה השליח ציבור ואינם מעוניינים באחר רק בו. הדבר חשוב לי מאחר ואני משמש כשליח הציבור בבית הכנסת מזה 8 שנים ולציין שאינני מקבל שכר אלא עושה זאת בהתנדבות ובאהבה מכל הלב מתוך כוונה טהורה לשם שמיים וללא שום אינטרס אחר.
תשובה: איננו מקפידים כיום שש"ץ יהיה ללא רבב. אך עברות חמורות החורגות מנורמות מקובלות פוסלות ש"ץ גם היום. בימים נוראים ובתעניות ראוי להקפיד לכתחילה על ש"ץ הגון שאיננו עובר עד כמה שאנו יודעים עברות.
שאלה: לימוד חוק לישראל: יש לי מעט זמנים פנויים במשך היממה ואני משתדל ללמוד בזמנים אלו מתוך החומש את פרשת השבוע עם מפרשים (יש גם זוהר הנגלה). האם עדיף לי ללמוד את חוק לישראל של אותו יום?
תשובה: בזמן המועט שיש לך ללמוד תלמד מה שאתה מתחבר אליו ומועיל לך כגון הלכות ופרשת שבוע וכדו'.
שאלה: חישוב כספי מעשר בקופת צדקה: בביתי יש קופת צדקה, בה אני תורם צדקה מדי פעם (בהדלקת נרות, כאשר אשתי מתפללת בבית וכד ). את הסכום אני תורם לארגונים כגון: ישיבות, ארגונים דתיים לעזרה למשפחות במצוקה (הועד הארצי,קופת העיר וכד ). האם ניתן לנכות את הסכום מכספי המעשר? כלומר, לדוגמא אני צריך להפריש החודש 1000 ש"ח למעשר ובקופה יש 200 ש"ח. האם ניתן לתרום את הקופה ועוד 800 ש"ח בלבד או שקופת הצדקה בביתי היא נפרדת ויש לתרום את כספי המעשר בנפרד? מה הדין לכתחילה?
תשובה: מותר לנכות, משום שזה הולך לצדקה.
שאלה: רמת כשרות של ירקות עלים: לפני כחודש הרב ענה לי שאפשר לאכול ירקות עלים רק משלש חברות מסוימות וחברות אחרות אפשר רק מבושל ובדיעבד. ההורים והחברים שלנו, דתיים כמונו, משתמשים בכל סוגי החברות וכאשר אנו מתארחים נוצרת אי נעימות. לחלקם אמרנו את תשובתך והם לא הבינו ונפגעו, כי מבחינתם הם קונים חסה וכד שיש עליהם כשרות מהדרין בד"ץ ולפי תשובת הרב הורינו וחברינו מכינים סלט ומבשלים עם ירקות נגועים. 1. מדוע אי אפשר לסמוך על הכשרות של שאר החברות (לחלקן אישור של הרבנות) או האם הבדצ"ים לא בודקים כמו שצריך? 2. אם מצב החברות האלו לא טוב מדוע אין פרסום לציבור? 3. מה עושים אצל ההורים והחברים? (למרות דברי הרב אני חש קצת שאולי נכון פה "אל תהא צדיק הרבה" ולכן אשמח לדעת אם יש דעות נוספות בפוסקים שעליהם סומכים רוב מכריי שקונים מכל חברה שיש לה כשרות מוכרת ).סליחה על האריכות. וחודש טוב.
תשובה: שאלה זו כפי שאמרתי נבדקה על ידי הרבנות הראשית והיו על כך פירסומים מאת הרבנות הראשית, שאלו החברות (חסלט, גלאט, עלי הבשור) אפשר לקנות מהן, והדבר נעשה לאחר שעשו בדיקות רבות בנידון, והרב שמואל בן אליהו שליט"א (ראש ועדת הרבנות הראשית לענין חרקים) פרסם את הדברים. אני לא ראיתי בינתיים שום שינוי, יתכן שהרבנות הראשית מתכננת עוד בדיקות, ואם יהיו שינויים יודיעו. ברור שחלק מנותני הכשרות אינם יודעים ואינם עוסקים בבדיקות חרקים, וכמו כן אין להם מעבדות משוכללות, ועל כן יש טעויות ושינויים. אולם זה לאו דוקא בירקות, יש עוד מוצרים שיש להם כשרות וקשה מאד לסמוך עליהן, ובודאי לא על נושא חרקים שדורש הרבה מיומנות והתעדכנות מדעית ומחקרית. לגבי השאלה אצל ההורים, הרי זה חוזר לשאלה הכללית של בין אדם לחברו ובין אדם להוריו, והחכם עיניו בראשו, ובודאי בירק חי יש להקפיד יותר מאשר מבושל. בברכת התורה והארץ הרב יהודה הלוי עמיחי
שאלה: חטא אדם וחוה: רציתי לשאול את הרב: א. מדוע לא הזהיר הקב"ה מלכתחילה את אדם וחוה שלא יאכלו מעץ החיים? הרי אחרי שאכלו מעץ הדעת הוציאם מ"גן" כדי שלא יאכלו גם מעץ החיים - א"כ מדוע מלכתחילה לא הזהירם על זאת? ב. העונש של אדם היה שיעמול קשה באדמה והיא תוציא לו קוץ ודרדר, וכן פרעושים ונמלים (כך מביא רש"י) א"כ יוצא שבימינו שהטכנולוגיה התפתח והשתכללה נראה שאין כבר את עונשו של אדם לעבוד קשה על האדם ושהיא תוציא קוץ ודרדר וכו. איך הרב מסביר זאת?
תשובה: א. כל עוד שאדם לא אכל מעץ הדעת היה מותר לאדם לאכול מעץ החיים. יתכן שאם היה אוכל מעץ החיים לא היה מגיע לכלל חטא ולא היה נופל והיה ראוי לחיים נצחיים שהיו לו מכוח האכילה מעץ החיים. יש מבארים שעץ החיים זו התורה שהיא עץ החיים. ללא הנפילה כל האנושות היתה ראויה לקבל תורה. לאחר הנפילה בגן עדן נשארה התורה רק לישראל לאחר הכנה ארוכה. ב. אנו רואים היום הקלה בעמל המלאכה. זה אומר שהעולם הולך ומיתקן. זו התוכנית האלוקית ששוב נחזור לעולם מעין גן עדן. על כך יש נבואות. "וישם מדברה כעדן וערבתה כגן ה'. אנו בדרך לתיקון העולם. הדרך עוברת דרך ההשתכללות של האדם ויכלתו להביא ברכה ופרנסה בפחות מאמץ.
שאלה: אימייל לחו"ל כשבארץ מוצ"ש ושם שבת: האם כאשר יוצאת השבת בארץ, אני רשאי לשלוח דואר אלקטרוני לחו"ל, בכל אחד מהמקרים הבאים: 1. כאשר אני יודע בוודאות, שמי שמקבל את הדואר הוא שומר שבת ולא יפתח אותו בשבת? 2. כאשר אינני יודע האם הדואר יפתח בשבת או לא, והנמען הוא גוי? 3. כאשר אינני יודע האם הדואר יפתח בשבת או לא, והנמען הוא יהודי שאינו שומר שבת? 4. כאשר הדואר ייפתח בשבת בוודאות על ידי גוי (וכתוצאה ממנו יעשה פעולה כלשהו למעני)?
תשובה: 1, 2, 4 מותרים. 3 אסור.
שאלה: טעות של שנה בכתובה: אם בטעות הרב כתב בכתובה שנת התשס"ח במקום התשס"ט מה יש לעשות עם הטעות הזאת? הנישואין היו במהלך תשרי התשס"ט.
תשובה: עליך לגשת בהקדם האפשרי לרב שסידר את החופה והקידושין ולהפנות את תשומת לבו לדבר זה. אם זה לא מתאפשר עליך לגשת לרב העיר ולשאול אותו. נציין שהקידושין חלים ומותר לכם להמשיך לחיות יחד.
שאלה: נסיעה ללידה בשבת: אני בהריון חודש תשיעי עם ילד בן 3, אין לנו שכנים קרובים שאנו מכירים מספיק ולכן השאלה: אם צריך ליסוע ברכב ללדת בשבת, האם אפשר לעשות עצירה בדרך להוריד את הבן אצל משפחה בשכונה ליד?
תשובה: אם יש צורך גדול בכך מותר.
שאלה: סוף שמיטת ירקות: האם הסתיימה השמיטה? מתי מותר יהיה לקנות ירקות לא של שמיטה רגילים (באיזה תאריך), והאם יש כבר ירקות שמותר לקנות של אחרי השמיטה ואיזה?
תשובה: יש כבר מעט ירקות שמניבים מזריעות שלאחר שביעית (חסה, צנונית, קישואים) ואותם אפשר לקנות כבר כעת בכל חנות. אולם רוב הירקות יותרו בחנוכה. מלבד ירקות שבודאי נלקטו בשביעית (בצל, דלעת, חזרת וכו') שבהם לא יותר עד תקופה מאוחרת יותר. אפשר להעזר בטבלאות שבסוף הספר קטיף שביעית. ברור שכל הפירות עד העונה הבאה הם בקדושת שביעית. בברכת התורה והארץ הרב יהודה הלוי עמיחי
שאלה: עץ שנשתל בשמיטה: שכן שלי, שאינו שומר תורה ומצוות (בינתיים), שתל כמה שתילים חדשים בשנת השמיטה. האם יהיה מותר לאכול מהפירות (כמובן אחרי שיעברו שנות הערלה)?
תשובה: הפירות מותרים כמבואר ברמב"ם (הל' שמיטה פ"ג הי"א). בברכת התורה והארץ הרב יהודה הלוי עמיחי
שאלה: בירור הלכתי על מעמד הרב: שאלתי את הרב את השאלה הבאה: במסגרת בירור הלכתי בנושא אדם לחברו בתוכנית סמיכה לרבנות, ברצוני לשמוע את דעת הרב ולמצוא מקורות הלכתיים לבירור העניין הבא: רב בית כנסת וקהילה הזקוק לפרנסה נוספת קיבל הצעה מקבלן שכונתי לעזור ולשווק פרויקט דיור (לקהילתו) ולבניית מבנה קהילתי (לצרכי הקהילה). הרב יקבל אחוזים על עבודתו שמהותה גיוס לקוחות (לרוב מחברי הקהילה) לרכישת דירות בפרויקט שיבנה. נושאים לבירור: האם יש ניגוד אינטרסים בין אחריות הרב לקהילתו ובין צרכי מחייתו? האם יש חיוב הלכתי ליידע את הלקוחות בעניין האחוזים, האם יש כאן דין אונאה כאשר פרויקט מוצג לטובת הקהילה ובעצם זה גם לטובתו האישית של הרב? עניין של מראית עין וכבוד התורה. שימוש בסמכות מעמד ממקום של מנהיג רוחני וערבוב בעניין גשמי. תשובת הרב: לא אוכל לענות על השאלה אלא כאשר אשמע גם את עמדתו של הרב ואישורו לעובדות שעליהם בנויה השאלה. הרה"ג זלמן מלמד שליט"א תשובתי על דברי הרב: מייל זה נוסח ביחד עם הרב וקיבל את אישורו המלא. במסגרת בירור הילכתי בנושא "בן אדם לחברו" שיתפתי את הרב (לאחר שהוא שיתף אותי בדילמה) ובירורי הוא בירורו. הרב אינו מעוניין בחשיפת שמו. אשמח להתייחסותך.
תשובה: מצד ההגינות נכון היה שהלקוחות ידעו שהרב מקבל אחוזים. ויתכן שהם אפילו ישמחו על כך שלרב יש הכנסה נוספת. אם אכן הפרויקט לטובת הקהילה, וזה ניתן לבדיקה על ידי אדם מוסמך שאינו נוגע בדבר, והרב היה פועל בכל מקרה לפיתוח הפרויקט גם ללא שכר ואחוזים, אזי אם יודעים הקונים שהרב מקבל אחוזים אין כאן צד של איסור. אילו הרב לא היה זקוק להכנסה נוספת היה עדיף שלא יקבל שכר על פעילותו. אם הציבור מכיר את הרב ויודע שכוונתו העיקרית לטובת הציבור אין בהתנהגותו פגיעה בכבוד התורה. מובן מאיליו שמשום והייתם נקיים עדיף שהרב ימנע מלקבל שכר. אך יתכן שלטובת הקהילה אדרבא מוטב שיקבל שכר ויפעל במרץ לטובת הפרויקט החשוב לקהילה.
שאלה: חיוב קיום שבת חתן: האם קיום שבת חתן או עלייה לתורה (עם או בלי מוזמנים), הינה חובה הילכתית מחייבת כחלק מהליך הנישואין או רק מנהג שקיומו או אי קיומו כפוף לרצון החתן ומשפחתו, כלומר, שאפשר גם לא לקיימו וזאת מבלי לפגוע בכשרות התהליך?
תשובה: מנהג ישראל שמעלים חתן לתורה בשבת לפני החתונה ומזמרים לו. זהו מנהג טוב להדגיש לחתן שיבנה בית על אדני התורה. אין צורך להזמין אנשים נוספים, גם לא קרובי משפחה. אין צורך לערוך קידושא רבה עם זלילה מיותרת, אפשר להסתפק במשהו צנוע לחוג מכירים מצומצם מבהכנ"ס והעיקר שייאמרו שם דברי תורה. מזל טוב
שאלה: שימוש באתרוג קדוש: האם מותר להשתמש באתרוג קדוש בקדושת שביעית לבישול עם עוף או אפית עוגה?
תשובה: אם בישול זה מקובל הרי שאפשר לעשות כן, אינני מכיר את הבישול הנידון, אבל אם יש רבים שעושים כן וזה לא משונה הרי שאפשר לעשות כן באתרוגי שביעית. בברכת התורה והארץ הרב יהודה הלוי עמיחי
שאלה: אמירת המזמור "לדוד ה  אורי וישעי": עד מתי יש לומר את המזמור "לדוד ה אורי וישעי"? עד השנה ידעתי כי יש לומר עד הושענה רבא ועד בכלל ופתאום השנה התחילו לומר בביהכנ"ס גם בשמחת תורה, האם יש הבדלים בין הנוסחים? אני בכל מקרה שואל למנהג נוסח אשכנז.
תשובה: לא ידוע לי על הבדל בנוסחים, אומרים את המזמור עד סוף סוכות ותו לא.
שאלה: נדר בצחוק ובכתב: בצעירותי (גיל 15 - 16 בערך) נדרתי נדר בצחוק ובכתב. כוונת הנדר לא הייתה אמיתית. האם זה נחשב נדר, במידה וכן, האם התרת נדרים שלפני יוה"כ וראש השנה מספיקה או שצריך להתיר בפני שלושה?
תשובה: לא, אם לא התכוונת ברצינות זה לא נדר. בנדר צריך להיות פיו וליבו שווים.
שאלה: להתפלל על לימוד תורה: כתוב בגמרא שבשביל להיות ת"ח צריך גם לעמול וגם להתפלל לה. אני משתדל לעמול בתורה אבל להתפלל על זה קשה לי. אני מרגיש שאני רוצה להיות ת"ח רק בשביל לקבל כבוד. מה אני יכול לעשות?
תשובה: תלמד מסילת ישרים וכך תלך ותתעלה במידות טובות ועשיה לשם שמים. תוסיף בלימוד מוסר ואמונה כך הדברים ילכו ויכנסו אל ליבך. תדגיש את הצדדים הטובים שבך וכך לא תצטרך להשען על כבוד שבא לך על ידי אחרים. ככל שאתה תהיה עצמי ובעל ביטחון לא תזקק לכבוד על ידי אנשים.
שאלה: חינה בשיער לילדה: אני בת 12 וחצי. האם מותר או ראוי לעשות חינה בשער? יוצא מכך שצבע השיער נהיה יותר אדמדם.
תשובה: מצד עיקר הדין אין איסור. אולם אם החינה גורםמתלכך שהשערות שלך נהיות משונות ומושכות במראה שלהם יש בעיה של צניעות.
שאלה: לנהוג כמנהג המקום: אצלי נוהגים בקידוש לעמוד, בישיבה שאני לומד בה נוהגים לשבת בזמן הקידוש. כאשר יש שבת ישיבה בזמן שכולם יושבים אני עומד ואני רוצה לדעת: 1) האם אני נוהג נכון? 2) אם לא מה אני אמור לעשות?
תשובה: תעשה כמו בישיבה כדי לא לשנות מהציבור.
שאלה: שאלה בנוגע להוריי: אני בת 14, ויש לי אח בן 12 ו2 אחיות בגילאים 10.5 ו-5. אנחנו משפחה דתית שומרת מצוות. יש משהו שמאוד מפריע לי ומקשה עלי. ההורים שלי רוב הזמן רבים על כל מיני דברים גדולים וקטנים. אמא שלי לא ממש מתנהגת לפי היהדות: מדליקה אור בשבת, לא שומרת בד כ זמן בין בשר לחלב, סוחטת סמרטוט בשבת ועוד, ובנוסף גם מקללת לא רק את אבא שלי אלא גם את הילדים במילים לא יפות בכלל שאמא לא אמורה להגיד לילדיה וללמד אותם. היא לא מסתדרת בכלל עם סבתא שלי (חמותה של אמי) ומקללת אותה ואת אח של אבא שלי כשהיא מתעצבנת על אבי וזה נורא מכעיס. היא מאיימת על שהיא תתאבד לפעמים וכל מיני דברים כאלה. אני יודעת שאלו רק איומים אבל הם נורא מעצבנים את כולנו. ההורים שלי תמיד צועקים אחד על השני ולא מסתדרים בכלל. נראה שלא אכפת להם אחד מהשני. לפעמים גם מערבים אותי במריבות בשביל שאני יכריע מי צודק. העצבים שלהם יוצאים גם עלינו רוב הזמן. קשה לי להמשיך ככה, לבכות בגלל זה, אני רוצה למנוע זאת אך לא יודעת איך. אני יודעת שזה אסור-אבל אם הם יתגרשו אני חושבת שיוקל לכולנו. בבקשה הרב, תן לי עצה מה לעשות ואיך להמשיך.
תשובה: תארת את מצב הבית שלך. ובאמת מצב כזה הוא מאד לא טוב. אך אולי אפשר שהמריבות הרבות והתפרצויות של אמך הם לא עמוקות הם שטחיות ובעומק הקשר בין ההורים חזק. כמובן צריך לשאוף שגם ההתפרציות האלו יפסקו. אני מבין מאד את צערך אבל אולי את יכולה להפיק מכך לימוד חשוב איך לא להתנהג. ואיך לפתח מדות טובות. תראי את ההתנהגות של אמך כחולשה שצריך ללמוד איך להתגבר עליה. ואז תרווחי מהמצב בכל פעם תחשבי מה היה נכון לעשות שההורים לא עושים ותחנכי את עצמך להיות אחרת. אולי מוטל על הורייך עומס גדול וקשה להם ולכן זה קורה. בכל אופן כשההורים מערבים אותך מי צודק את צריכה לענות אני אהובת אתכם ואני רוצה לראות שגם אתם אוהבים אחד את השני וכך תמיד תעני להם. חזקי ואמצי.
שאלה: מדידת שמלות ע"י גבר: בתור מקצוע עבדתי שנים רבות בחנות בה מכרתי ועיצבתי שמלות כלה. לאחר התחזקותי ב"ה עולה בי השאלה האם מותר לי לעשות את מדידת השמלה על גופה של הכלה הלקוחה בחנות? אין השאלה מצד יחוד אלא מצד עצם המדידה. ובכל אופן הייתי רוצה הכוונה הלכתית באיזה אופן כן מותר.
תשובה: אישה צריכה לעשות את המדידה, אתה יכול לפקח ולראות.
שאלה: אשת איש בנישואים אזחיים: מזה כמה זמן שאני יוצא עם בחורה.לאחרונה גיליתי שהיא נישאה באיטליה בנישואים אזרחיים והתגרשה השבוע,הבעיה היא שבאיטליה הגירושים הם אצל שופט ונכנסים לתוקף רק אחרי שנתים הם נתנים לך כביכול שנתים להתחרת.האם היא עדין נחשבת אשת איש?איני יודע אם נישאה בנוכחות עדים ואם הם היו בכלל יהודים
תשובה: על פי התורה ומסורת ישראל כל התחלת קשר בין איש לאישה צריך להיות על מנת להגיע לקשר שלם ובריא על ידי חופה וקידושין. לכן יש לברר בהקדם את היכולת ההלכתית שלכם להנשא בעזרת השם כדת משה וישראל, בירור זה נעשה בבית הדין הרבני האיזורי. אין לחשוש מלגשת לשם ולפתוח תיק לקבלת היתר נישואין ובעז"ה אם בית הדין יאשר את היכולת להנשא תיזכו להקים בית נאמן בישראל!
שאלה: חימום תחת הפלטה בשבת: האם מותר לחמם רוטב (לאשכנזים) מתחת לפלטה בשבת?
תשובה: אין זה משנה למעלה או מתחת   כל מקום ליד מקור חום שאילו היו משאירים את רוטב שם עד צאת השבת הוא היה מתחמם ומגיע לדרגת חום שיד סולדת בו שזה 45 מעלות, אין להניח בו בשבת.
שאלה: סעודה בבית הכנסת: האם מותר לערוך סעודת מצווה בבית הכנסת בזמן קבוע של תפילה, כאשר המתפללים יכולים ללכת לתפילה בבית כנסת סמוך (חצי דקה) באותו זמן? אשמח לקבל מקור מדויק.
תשובה: אם הנהיגו שיעשו סעודות מצווה בבית הכנסת מותר מצד בית הכנסת אבל אם יש מניין קבוע ששיייך לבית הכנסת אי אפשר לסלק אותם בשביל סעודה זו.
שאלה: האם ליטול ידיים זה גזל?: אני משתדלת לנטול ידיים כאשר הנטלה ממולאת במים עד הסוף לשם הידור המצווה. האם זה גזל שהרי לא אני משלמת את חשובון המים? אלא הוריי או אנשים אחרים וכיצד עלי לנהוג לנוכח תופעת המים הקשה במדינתינו, האם זה נחשב חוסר אכפתיות מבחינתי?
תשובה: את יכולה ליטול ידים בנטלה מלאה אלא אם ההורים מתנגדים לזה, אזי תספקי כמות של מים יותר קטנה. נטילת ידיים, שהיא מצוה, מביאה ברכה ואין זה בזבוז מים. לחסוך במים צריך לא במקום מצוה. ב"ה יש בארץ מספיק מים לצורך נטילת ידים ולשאר הצרכים החשובים. מה שצריך לחסוך הוא ברחצה מופרזת בהשקאה מופרזת.
שאלה: מתי להתארס: אני בקשר עם מישהי ואנו רוצים בעזרת ה יתברך להתחתן בסוף שנה זו. בחודש אלול ככל הנראה. מתי להתארס? (באדר הזה אני בן 20 אם זה משנה משהו)
תשובה: ברגע שיש לכם ודאות שאתם רוצים להשתדך כדאי להתארס.
שאלה: אחרי פרידה-לשמור על קשר?: רציתי להתייעץ בנושא של חברות בגילי (20). היה לי חבר במשך 3 שנים כמעט, מגיל 16 וחצי. לפני כחצי שנה החלטתי שעלינו להיפרד עקב התחזקות דתית מצידי (חשוב לציין ששנינו דתיים). לפני שנפרדנו ביקשתי ממנו שנשמור נגיעה והוא הסכים!, אך כידוע דבר כזה בלתי אפשרי לאחר שכבר נוגעים, לכן החלטתי להפריד בין השכל לרגש לחלוטין (דבר שהיה קשה מאוד כיוון שהקשר היה לא סתם אלא למטרת חתונה)ולהיפרד ממנו, כיוון שנגיעה זה דבר מאוד חשוב אצלי, גם בגלל שאנחנו לא מתכוונים להתחתן בקרוב וגם כי אני חושבת שכרגע שאני נמצאת בשירות לאומי והוא במכינה זה שנה שצריך לבנות עצמך וכו. אז בעצם כרגע שאלתי היא, האם להמשיך להיות איתו בקשר מידי פעם או שלהפסיק את הקשר ולדעת שמה שצריך לקרות יקרה? (למרות שזה מאוד קשה) אני רוצה להוסיף שבמכינה הוא מאוד מתחזק, מתחיל ללכת עם ציצית קבוע, תפילות כל יום. על העזרה!.וחודש טוב:)
תשובה: העצה הטובה ביותר לא להיות בקשר. אולם אם שניכם מוטרדים ממה שיהיה בעתיד אתם יכולים לשוחח ביניכם ולהתחייב אחד לשני שלא תתחילו להיפגש עם אחרים מבלי להודיע לצד השני. ואפשר גם להסכים שהראשון מביניכם שירצה שוב להיפגש יודיע לצד השני. אולם עתה לשם ההתפתחות הטובה שלכם כדאי שלא להיות בקשר.
שאלה: תכלית האדם בעולם: אני לא בטוחה שתוכלו לענות לי השאלה בתשובה חד משמעית, אבל לי עם עצמי קשה להגיע לתשובה ברורה וחד משמעית, לכן אשמח אפילו אם תתנו לי כיוון. שאלתי היא כזאת: אני יודעת שלכולם יש יעוד ותכלית משלהם, אבל איך אפשר לדעת מהי? פעם ראיתי שקשה לי לברך ברכת המזון ואז חשבתי אולי זה חלק מהמטרה שלי, ועכשיו ברוך ה קצת יותר פשוט לי עם זה, אז הבנתי שזה לא כ"כ התכלית שלי וכנראה שהמטרה היא לא בקיום מצוות שקשות לך. אני גם מרגישה צורך בהפצת קיומו ואורו של הקב"ה בעולם אבל לא בטוח שזו התכלית שלי, כי זה נכון לכל יהודי. בקיצור, אשמח לקבל הכוונה בנושא-איך אדם יכול לגלות את תכליתו בעולם או אולי הוא לא יכול לדעת? כי הוא חשוב לי ומהדד בראשי כבר זמן קצרצר. סליחה על האורך! ו על הקריאה וההכוונה! שבוע טוב:)!
תשובה: יש להבחין בין הדברים שהם הבסיס - המסגרת המחוייבת לבין המרחב שבו כל אדם צריך לבחור את יעודו ותפקידו המיוחד. כמו שהגוף יש לו חוקים. אדם חייב לנשום, חייב לאכול, חייב לישון וכו'. כך גם הנפש והנשמה יש לה דברים שהם חוקי החיים שלה. הנשמה אינה יכולה לחיות בגוף שלא מקיים את סדר חייו לפי מצוות העשה והלא תעשה. חלקים אלו גם אם מאד קשה לנו אנו חייבים לשמור, כמו אדם שמאד קשה לו לאכול הוא חייב לאכול שהרי אם לא יאכל הוא ימות ויהיה לו עוד יותר קשה. כך גם בחיים הרוחניים שלנו יש דברים שלפעמים קשה לנו לעשות אולם יהיה לא עוד יותר קשה ויותר מסובך אם נמנע מעשיה ושמירה על הדברים המחוייבים. בחלק זה אנו לא נרתעים מהקשיים הרגעיים. כל קושי נראה לנו כנסיון ואתגר שאנו רוצים ויכולים לעמוד בו. אולם כמו שבדברים החומריים בעניני הגוף יש המון בחירה חופשית, יש המון סגנון אישי מה וכיצד להתקיים. גם אם אני חייב לאכול יש בחירה חופשית מה וכיצד אוכל. גם אם אני חייב לעבוד יש בידי כוח בחירה האם להיות עשיר או עני. יש בידי בחירה באיזה סוג עבודה לעבוד. כך בעולם הרוחני יש עוד יותר בחירה חופשית. אדם יכול לבחור שעיקר המזון הרוחני יהיה תפלה. יש מי שיבחר שעיקר כוחו הרוחני יבוא מעשיית חסד וכו'. כמו שבעולם החומרי הבחירה שלנו מה לבחור היא באה באיזון נכון בין הההכרח המועיל המתאים והערב כך גם בעולם רוחני. ההחלטה שלנו מה חלקנו בעולמו של הקב"ה הינה החלטה קשה, שעליה אנו מתפללים "ותן חלקנו בתורתך", אולם היא הולכת ונבנית בנו במהלך התבגרותנו. בחלק זה לא צריך לחפש דווקא את הדבר הקשה והמסובך. דווקא יש יתרון למצוא את התכלית שלנו בדבר שאליו אנו מתחברים ובו אנו זורמים. זה לא אומר שלא נעבוד קשה, "אדם לעמל יולד". אולם העמל הקשה יכול להיות עמל קשה אבל נעים וטוב. אני רגיל לדרג את הקריטריונים שמביאים אותנו לבחירה הרוחנית שלנו בדרך זו: א. אידיאליזים - הרוח מבחינתי היא היכולת לא להיות קטנוני ואגואיסטי. הרוח היא היכולת ליגוע בדברים כלליים ואמיתיים. הקריטריון הראשון הוא לבחור דבר שישאיר אותי אדם רוחני. אדם שלא שבוי בצרכים הקיומיים האישיים שלו בלבד.  ההכרח  ב. הכשרון - כל אדם יכול לזהות במה הוא חזק וטוב. נקודת החוזק שלנו היא המתנה המיוחדת שנתן לנו הקב"ה ואותה אנו צריכים לפתח.  המועיל  ג. המשיכה הטבעית - מעבר לכשרונות שלנו יש לנו לב וטעם אישי שהוא גורם לנו שדברים מסויימים מוצאים חן בעינינו וגורמים לנו להתלהבות והרגשת סיפוק. אי אפשר להתעסק בדבר ששנוי על האדם. כדאי למצוא כמה שיותר עיסוקים משמועותיים שמלהיבים אותנו וממלאים אותנו בתחושת שמחה.  הערב. הגיל שאת נמצאת בו הוא גיל נפלא. זהו הזמן שאת מתחילה להיות בשלה להכיר את הזהות המיוחדת לך, ולמצוא את התכלית שלך בחיים.
שאלה: צוהר וחלון בפרשת נח: למה פעם אחת הפרשה בפרשת נח כותבת פרק ו פסוק טז "צהר תעשה לתבה" צוהר ופעם אחת פרק ח פסוק ו כתוב "ויהי מקץ ארבעים יום ויפתח נח חלון התבה אשר עשה" חלון, למה התורה משנה את הלשון שלה?
תשובה: רש"י מביא שני פירושים למילה "צהר". לפי הפירוש שהוא אבן יקרה המאירה, אין שאלה שחלון הכוונה לפתח קטן. לפי הפירוש שהוא חלון יש לנסות להבין מדוע יש שינויי לשון לאותו דבר. הנצי"ב מסביר שהחלון הוא פתח קטן שעשה נח מדעתו בתוך הצהר הגדול שצווה לעשות, ואם כן, אלו שני סוגים שונים של חלון, גדול וקטן. אולם אפשר גם להסביר שמדובר על אותו פתח אולם קראו לו בהתחלה צהר כי עניינו היה להאיר את התיבה וכשעניינו היה לשלוח את העורב והיונה קראו לו חלון, שדרכו אפשר להכניס ולהוציא דברים (אפשר לדייק כך מהמלבי"ם).
שאלה: שינוי עיצוב של טבעת נישואין: האם מותר לי לשנות עיצוב של טבעת הנישואין שלי שנקנתה לפני 11 שנים? במידה ולא אשמח לשמוע מה הסיבה לכך.
תשובה: קדושי האשה בטבעת הינם סוג של קניין כסף שבו האיש קונה את אשתו. לאחר הקידושין הטבעת שייכת לך ואת יכולה לעשות בה כרצונך.
שאלה: ביטול דחיית בקשת גשמים: בשנים שחונות (בשחונות ומעוברות קל וחומר) מטרידה אותי המחשבה שאנו דוחים את בקשת הגשם בתפילת שמונה עשרה בחמישה עשר יום, כאילו שאנו לא ממש צריכים את הגשם. מדוע גדולי הדור מפחדים לשנות מנהג זה? אני לא פוסק אבל זה יהיה מאוד הגיוני אם תצא פסיקה שתקבע שתחילת הזכרת ובקשת גשמים תחל בתפילת המוסף של שמיני עצרת לפי דעתי. אני מצטט את ההסבר שמצאתי באתר זה לגבי סיבות הדחייה: "אבל את תחילת הבקשה על הגשם דחו בחמישה עשר יום, לליל שביעי בחודש מרחשוון, וזאת כדי שאחרון עולי הרגל, שבא מנהר פרת, יספיק לחזור לביתו בלא שירד עליו גשם בדרכו (שו"ע קיז, א). ואף אחר החורבן לא נתבטל המנהג, מפני שכל מנהג שמזכיר את הימים הגדולים בהם בית המקדש עמד על מכונו, חביב עלינו מאוד ואיננו רוצים לבטלו. ורק אחר שיבנה בית המקדש במהרה בימינו, תוכל הסנהדרין להחליט אם לשנות את זמן תחילת שאלת הגשמים, בהתחשב באמצעי התחבורה החדשים" יוצא מזה שהסיבה לשימור המנהג היא כי חביבה עלינו מאוד אבל מים חיים לפי דעתי חביבים יותר.
תשובה: תקנה קדומה נשארת עד שיבוא סנהדרין. תקנת ח לבקש גשמים הולכת לפי החוקיות שבטבע, ואם יש שנה ששונה ויש בה בצורת, לא בגלל זה משנים נוסח קבוע או נוהג קבוע שנקבע במשך השנים. אבל מאחר וזמן זה ראוי לגשמים, לכן אדם שאמר "ותן טל ומטר" בימים שבין שמחת תורה לז' בחשוון זה לא נקרא שאמר דבר לא נכון.
שאלה: אכילת חוה מהעץ: לאחר שאמרה חווה שה ציוום לא לאכול מן העץ ולא לנגוע בו, הנחש דחפה על העץ ונגעה בעץ. - לפי פירושי המקרא אנו מבינים שחווה הוסיפה: "ולא לנגוע.". אך חווה לא שמעה את ציווי ה ולכן יש עוד מצב שבו אדם הראשון הטעה אותה (הלא ה ציווה את אדם הראשון) ואולי הוא הוסיף זאת מסיבות שונות. כי אם נחשוב שהיא הוסיפה זאת אז בזמן שהנחש דחפה וראתה שהיא חיה אחרי נגיעתה בעץ - היא יודעת שהיא הוסיפה זאת ולא הייתה אוכלת מהעץ. זה לא נשמע הגיוני שהיא הוסיפה את ה"לא לגעת" ולאחר כך תאכל, כי היא יודעת שהיא בעצמה הוסיפה ולכן יודעים אנו שלא היא הוסיפה. לא? הבנתם בכלל את העניין?
תשובה: סוד העניין הוא שהאדם נמשך אחר מעשיו, ואע"פ שהיא עצמה פירשה את ציווי ה' כאילו הוא כולל גם את הנגיעה, ואילו לאדם נאסרה רק האכילה, מכיון שפירשה כך את דברי ה', החלה אט אט מאמינה שאכן אלו הם דברי ה' ממש. וסוף דבר שאותה תוספת שהוסיפה בדעתה גרמה לנפילתה. ומכאן למדו חכמים שכל המוסיף גורע, כלומר, כל מי שמפרש את דברי הקב"ה שבתורה ובדרך פירושו מוסיף יותר ממה שלימדונו חכמים, סופו שיבוא גם לגרוע ולקצר בעבודת ה' ובקיום המצוות.
שאלה: ניקוי בבית הכסא בשבת: שאלותי בנוגע לניקיון המקום בשבת: 1. האם מותר לנגב במגבונים לחים? 2. כידוע ניקוי במים הוא הכי טוב. עד היום הייתי משתמש, בגלל מיאוס, בכפפה חד פעמית מניילון או לטקס לניקוי המקום בעזרת מים, אלא שלאחרונה קראתי שאולי יש כאן בעיה של כיבוס. לפי השש"כ פרק טו, סעיף ה,הערה כד משמע שצריך לחשוש לליבון גם בחומר סינטטי (מכיוון שהוא דומה לעור רך?), שעליו לא חל הכלל "שרייתו זהו כיבוסו", אבל להעביר עליו יד אסור בגלל חשש לאיסור דאורייתא, כפי הנראה מהמקור הנ"ל. האם החשש הנ"ל תופס גם במקרה של שינוי גדול, כמו במקרה שלי?
תשובה: 1. בנוגע למגבונים לחים הדבר תלוי האם המגבון הוא לח עד כדי כך שהוא טופח על מנת להטפיח. המגבונים שנמצאים בתוך קופסא במיוחד אלא שנמצאים בתחתית אין להשתמש בהם בשבת. אולם מגבון שמוציאם מהשקית ומחכים דקה עד שהמגבון לא מכיל ממש נוזל מותר להשתמש בו. 2. בחומר סינטטי יש כיבוס אם הדבר נעשה בדרך של נקיון. יש בכך ליבון, אם החומר הוא חומר שהמים יכולים להיות בלועים בין החלקים השונים שבחומר, כגון: בכרית ניקוי כלים העשויה מחומרים סינטטיים, אולם בניילון שנמצא ככפפה על היד אין בכך איסור ואתה יכול גם בשבת להמשיך לנקות עצמך בכפפה חד פעמית.
שאלה: גלאי אור בשבת בסמוך לבית הכנסת: ברצוני לדעת לטובתי ולטובת הציבור מה לעשות בענין. השבת הגעתי לבית הכנסת באירופה לתפילת מנחה (באור יום גם כן) ושמתי לב שעל גדר בית הכנסת מוצבים מסביב מכל הכיוונים פנסים עם גלאים למטרת בטיחות וכל המתקרב לבית הכנסת גורם למנורות להדלק, האם יש את הסברא לא מתכוין או שלא נהנה או שלא מרויח? מה אפשר לעשות, ומה הפתרון?
תשובה: לכתחילה צריך למנוע את התקלה. בדיעבד אם באת לביהכנ"ס ולא ניתן כרגע לשנות, מכיון שזהו פסיק רישיה דלא ניחא ליה, שהרי אינך מעוניין בכל המערכת הזו, היא לא שלך ולא למענך, ואם האור הוא פלורוסטי שאיסורו מדרבנן, בשעת הדחק מותר לך להמשיך ללכת.
שאלה: ברכת ממתק השוקולד: כבוד רבינו שליט"א. האם לדעת כבוד הרב יש לברך על השוקולד "בורא פרי העץ" גם כאשר מרכיבי הקקאו בשוקולד הם פחות מ-50 מכלל מרכיבי השוקולד? לפעמים כתוב- "סה"כ מוצקי קקאו בשוקולד - 29.". או שאין כוונתם לכל ההקקאו, אלא רק למוצקיו, ויש יותר מכמות זו, לא יודע.
תשובה: כן, כי אדם אוכל את השוקולד בגלל הקקאו ולא בגלל הסויה שהכניסו לשוקולד או אבקה אחרת.